**Langsiktig plan for**

**Kompetanseløftet i Trøndelag   
  
2024 - 2026**

*Vi skal ha barnehager og skoler som gir muligheter for alle barn og unge – uavhengig av sosial, kulturell og språklige bakgrunn, kjønn, kognitive og fysiske forskjeller. Det krever inkluderende fellesskap og tidlig innsats (Meld. St. 6 2019–2020).*

*Hensikten med langsiktig plan er å skape forutsigbarhet for relevante aktører innenfor tilskuddsordningen som knyttes til Kompetanseløftet for spesialpedagogikk og inkluderende praksis (Kompetanseløftet). Planen berører tre hovedområder; 1. Mål og målgruppe, 2. Prinsipper for fordeling av økonomi, og 3. Planlagte fellestiltak. Planen peker også på saksgang og forvaltning av ordningen og er i tråd med føringene i retningslinjene for lokal kompetanseutvikling*[[1]](#footnote-1)*.*

I Kompetanseløftet ligger fem elementer:

* tilskuddsordningen (som dekkes av denne planen)
* videreutdanning
* nettressurser
* nettverksbygging mellom Statped og universitet og høgskoler (UH)
* videreutvikling av oppfølgingsordningen.

I planleggingen av kompetanseutvikling knyttet til laget av ansatte rundt barn og elever, er det naturlig å se disse elementene i sammenheng. Kompetanseløftet skal også ses i sammenheng med kompetanseutvikling innenfor Rekom og Dekom, og understøtte dette arbeidet. Dette krever god samhandling mellom de utviklingspartnerne fra universitet og høgskoler (UH) som er samarbeidspartnere i Rekom-, Dekom- og Kompetanseløftet.

1. **Mål for ordningen**

Tilskuddsordningen er statens bidrag for å understøtte eiernes arbeid for å ha riktig og nødvendig kompetanse, og for å forbedre kvaliteten på tjenestene jf. sektormålene for barnehage og skole[[2]](#footnote-2). Eierne har et selvstendig ansvar for kvalitetsutvikling, men ordningen skal støtte eierne i dette arbeidet.

Målet med ordningen er at:

* alle barn og unge skal ha et godt tilpasset og inkluderende tilbud i barnehage og skole
* alle barn og unge skal få utvikle seg, oppleve en meningsfull hverdag, mestre, lære og trives - uavhengig av sine forutsetninger
* barnehager, skoler, PP-tjenesten og andre i laget rundt barn og unge, skal samarbeide om å skape inkluderende fellesskap

Dette innebærer at kommuner, fylkeskommuner og private eiere skal:

* se det spesialpedagogiske tilbudet i sammenheng med det allmennpedagogiske
* ha samarbeidskompetanse for å kunne bygge et godt lag rundt barn og elever
* ha kompetanse på høyfrekvente[[3]](#footnote-3) utfordringer, men også på de mer sammensatte og relativt komplekse utfordringene
* ha kompetanse til å se når det vil være nødvendig å hente inn spesialisert kompetanse og veiledning fra Statped

Det er også et mål at partnerskapet skal styrke lærerutdanningene, og gjøre disse mer relevante for sektor.

1. **Målgruppe for ordningen**

Målgruppen for kompetanseløftet er ledere og ansatte[[4]](#footnote-4) i barnehager, skoler, SFO, PP-tjenesten og andre i laget rundt barnet.

1. **Fellestiltak for hele Trøndelag**

Mange nettverk har samme utfordringsbilde, og dermed overlappende behov. Det er kapasitetskrevende å utvikle tiltak – og i noen tilfeller vil vi derfor være tjent med å utvikle tiltak i fellesskap som *kan* benyttes av flere. Utviklingen av fellestiltak er effektiviserende for UH, og det kan gi virksomhetene en større gevinst gjennom samarbeid med andre kompetansemiljø og nettverksarbeid.  
  
Det er spesielt 4 hensyn som er sentrale i utviklingen av fellestiltak:

1. Tiltakene må treffe lokalt, og de må derfor være fleksible
2. Tiltakene skal bidra til god utnyttelse av kapasiteten i UH
3. Tiltakenes omfang og varighet skal skape forutsigbarhet for partene
4. Tiltakene må ha en balansert intensitet og bidra til et godt momentum sett opp mot det øvrige lokale arbeidet i partnerskapene

For å få effekt av felles kompetansetiltak i laget rundt barn og elever, betinger dette lokal forankring, rolleavklaringer og god oppfølging av tiltaket før, under og etter tiltaksperioden – i det lokale partnerskapet. I utviklingen av fellestiltak må alltid behovet for kompetanse balanseres opp mot kapasiteten til å drive kollektive læringsprosesser. Fleksibilitet og tilpasning i tilbudene vil være helt avgjørende for å oppnå intensjonene med ordningen; nemlig å bidra til økt kompetanse for å fremme gode og inkluderende praksiser i barnehager og skoler.

Evalueringer underveis medfører justeringer, både med hensyn til innhold, organisering og varighet i fellestiltakene.

Samarbeidsforum for Kompetanseløftet har med bakgrunn i felles behov i Trøndelag, planlagt og utviklet fellestiltak, i samarbeid med kompetansenettverkene, Statped og UH. SEPU er i tillegg til regional UH (DMMH, Nord universitet og NTNU), samarbeidspartnere i tiltaket *Inkluderende praksis i barnehager og skoler.*

I Perioden 2021-2023 har *refleksjonsverktøyet Inkluderingsanalysen* vært et fellestiltak, og blitt gjennomført i fire puljer, med opplæringsløp på ett semester per pulje. Tiltaket er avsluttet per 2024, men har også spor inn i fellestiltaket *Inkluderende praksis i barnehage og skole*.

Vedlegg 1 beskriver fellestiltaket *Inkluderende praksis i barnehager og skoler,* og bygger på en større workshop i et utvidet samarbeidsforum. Det er forankret i samarbeidsforum og er fundamentert i fellestiltaket *refleksjonsverktøyet Inkluderingsanalysen*. Analyse, utviklings- og planleggingsfase har gått over 1,5 år – og tiltaket har blitt inndelt i tre ulike, valgbare spor. Pulje 1 startet opp i 2024.

Nettverk som eventuelt ønsker å delta i pulje 2, starter planleggingen med sine faste partnere, samt arbeidsgruppa for fellestiltaket i 2025, og melder eventuelt behov om midler til dette i beslutningsgrunnlag for 2026. En eventuell oppstart for pulje 2 vil bli i løpet av 2026.

1. **Økonomi og forvaltning**

I Trøndelag har samarbeidsforum for Kompetanseløftet vedtatt pro rata-tildeling til kompetansenettverkene. Samarbeidsforum har besluttet en fordelingsnøkkel basert på de 11 nettverkenes elevtall[[5]](#footnote-5)/barnetall, samt et grunntilskudd som gir en rimelig fordeling. Når partnerskapene leverer beslutningsgrunnlaget, skal de forholde seg til den forhåndstildelte rammen. Dersom nettverk ønsker å benytte fellestiltaket Inkluderende praksis (ett av de tre valgbare sporene) som sitt/ett av sine lokale tiltak, skal også dette meldes inn via beslutningsgrunnlaget – og da innenfor den forhåndsrammen som blir gitt.

Samarbeidsforum har, som tidligere nevnt, besluttet å tildele midler til fellestiltak som alle nettverk kan ta del i. Andelen som settes av til fellestiltak vil avhenge av prioriteringer i den langsiktige planen – og vil årlig besluttes i årets første møte i samarbeidsforum. Se for øvrig forrige avsnitt, samt beskrivelse av faste årlige tildelinger.

I NOU 2022:13 mener utvalget at det er nødvendig å styrke nettverkene, og foreslår at en større andel av midlene kan brukes til koordinatorfunksjoner. Dette vil være særlig viktig for å ivareta små enkeltstående barnehager og små kommuner, og kommuner med mange små enheter. Ved å styrke koordinatorfunksjoner for nettverkene, mener utvalget at prosesser og kompetansebehov kan samordnes bedre. Samarbeidsforum har derfor vedtatt å tildele midler til koordinering i begrenset omfang.

Å koordinere innebærer å:

- være bindeledd mellom de ulike aktørene; UH/Statped, barnehager/skoler, PP-tjenesten, ledere, kommuner og fylkeskommuner

- ha ansvar for opprettelse og kontinuerlig arbeid med årshjul og møteplan

- facilitere møtearenaer

- støtte eierne og UH i arbeidet med den langsiktige kompetanseutviklingsplanen og å rapportere på midler

- sikre god informasjonsflyt i nettverket, følge opp og involvere aktuelle samarbeidspartnere

- støtte eierne og UH i å sikre sammenhenger mellom Kompetanseløftet, Rekom og Dekom.

For at kompetansenettverkene og UH skal få utbetalt midler, må beslutningsgrunnlagene være innenfor kriteriene og kompetanseløftets intensjoner:

1. Kompetansetiltakene skal møte lokalt definerte behov. Behovsbeskrivelsene skal være basert på vurderinger i barnehager, skoler og PP-tjenester, og på faglig dialog med UH. Vurderingene av behov for kompetanseutvikling skal forankres i den enkelte virksomhet på en måte som involverer ansatte og ledere.
2. Midlene skal brukes til arbeidsplassbasert kompetanseutvikling. Tiltakene skal fremme kollektive prosesser for profesjonsutvikling som bidrar til praksisforbedring.
3. Tiltakene skal gjennomføres i partnerskap mellom kompetansenettverkene/eierne og UH. Eiere og UH skal samarbeide om å vurdere kompetansebehovene, planlegge og gjennomføre tiltak i barnehager, skoler og PPT.
4. Tiltakene skal ha en tverrfaglig tilnærming.

Faste årlige tildelinger:

Det settes av kr 300.000,- til møtevirksomhet.

Det settes av kr 200.000,- til hver UH-institusjon i regionenen som et grunntilskudd for å være partner i fellestiltaket Inkluderende praksis (dette skal dekke arbeidet som partner til PPT-ledernettverket, arbeidet i arbeidsgruppa for fellestiltaket Inkluderende praksis og arbeidet med den årlige erfaringskonferansen).

PPT-ledernettverket mottar 200.000,- som et fast beløp hvert år. Midlene er knyttet til PP-tjenesten sitt arbeid med lokal kompetanseutvikling i barnehager, skoler og SFO. Arbeidsgruppen for fellestiltaket Inkluderende praksis skal være UH-partnere for PPT-ledernettverket. Det lages en langsiktig plan for arbeidet, og det må rapporteres på lik linje med andre tilskuddsmottakere.

Samarbeidsforum har vedtatt at det skal utbetales midler til koordinering. Det utbetales et flatt tillegg på 100.000,- til alle 11 kompetansenettverk, i tillegg vil Trondheim/Malvik motta 200.000,-. Det vil si et totalt beløp på 1.300.000,-

Saksgang:

Modellen under viser saksgang, dokumentflyt og frister.

**Beslutningsgrunnlag**

Fra partnerskapet til samarbeidsforum

**Behovsmelding**

Fra eier til kompetanse-nettverket

Virksomhetens egen vurdering av ståsted/ kompetansebehov

**Frist settes lokalt anbefalt 1.des.**

**Frist 1.februar**

**Vedtak/tilsagnsbrev**

Fra Statsforvalteren til UH og det enkelte kompetansenettverk

**Rapportering**

Fra partnerskapene/ de som har mottatt midler

**Innstilling**

Fra samarbeidsforum til Statsforvalteren

**Frist 15.april**

**Frist 15.juni**

**Frist 15. mars**

1. **Evaluering**

Samarbeidsforum har et årlig stopp-punkt for å evaluere/rullere planen.

**Vedlegg**

* 1. Beskrivelse for fellestiltaket *Inkluderende praksis for barnehage og skole*
  2. Årshjul for tilskuddsordningen for lokal kompetanseutvikling for 2025
  3. Skjema for behovsmelding
  4. Skjema for beslutningsgrunnlag
  5. Oversikt over partnerskapene innenfor Kompetanseløftet i Trøndelag  
       
       
     **Vedlegg 3 og 4 utsendt digitalt.**

**Vedlegg 1**

*Kompetanseløftet i Trøndelag*

*Inkluderende praksiser*

*fellestiltak*

*Beskrivelse per*

*Januar 2024*

**Innhold**

1. Bakgrunn for fellestiltak i Kompetanseløftet

1.1 Føringer på nasjonalt nivå

1.2 Vedtak i Samarbeidsforum i Trøndelag

1.3 Arbeidsgruppe fellestiltak

2. Forslag til tiltak

2.1 Spor 1 Oppfrisking og styrking i bruk av refleksjonsverktøyet inkluderingsanalysen

2.2 Spor 2 Barnets stemme – for å forstå og utvikle inkluderende praksiser

2.3 Spor 3 Utviklingsstøtte til lokalt arbeid med inkluderende praksiser

3. Aktuell litteratur

**1. Bakgrunn for fellestiltak i Kompetanseløftet**

1.1 Føringer på nasjonalt nivå

Skissen til fellestiltak for Kompetanseløftet i Trøndelag tar utgangspunkt i de nasjonale føringer i lovverket, rammeplan for barnehage, læreplanverket for grunnopplæringen og sektormålene i statsbudsjettet.

Sektormål for barnehagen er:

* Alle har et godt og inkluderende leke- og læringsmiljø
* Barn som har behov for det, får hjelp tidlig slik at alle får utviklet sitt potensial
* De ansatte i kunnskapssektoren har høy kompetanse
* Alle har god tilgang til relevante tilbud av høy kvalitet

Sektormål for grunnopplæringen er:

* Alle har et godt og inkluderende læringsmiljø
* Barn og unge som har behov for det, får hjelp tidlig slik at alle får utviklet sitt potensial
* De ansatte i kunnskapssektoren har høy kompetanse
* Alle lykkes i opplæringen og utdanningen

Videre er skissen til fellestiltak forankret i Tilskuddsordningen for lokal kompetanseutvikling[[6]](#footnote-6). Ordningene for kompetanseutvikling i barnehage og skole forutsetter et samarbeid mellom sektorene og UH. Samarbeidet innebærer gjensidig kompetanseheving, og skal bidra til å forbedre kvaliteten både i barnehagene, skolene og lærerutdanningene. Tiltak innenfor ordningen må være forankret lokalt, være arbeidsplassbaserte – og skal ha praksisutvikling som mål.

1.2 Vedtak i Samarbeidsforum i Trøndelag

Samarbeidsforum i Trøndelag besluttet i mars 2022, og utdypet vedtaket ytterligere i november 2022, å videreføre og utvikle arbeidet med fellestiltak innenfor Kompetanseløftet i Trøndelag. Det nye fellestiltaket skulle blant annet bygge videre på det eksisterende fellestiltaket som var opplæring i refleksjonsverktøyet Inkluderingsanalysen.

Helt konkret betydde dette vedtaket at Høgskolen i Innlandet (HINN)/Sepu, DMMH, Nord Universitet, NTNU og Statped fikk i oppdrag å utforme et nytt fellestiltak som en videreutvikling av det pågående fellestiltaket, refleksjonsverktøyet inkluderingsanalysen. Utviklingen foregikk etter føringer fra, og i et samarbeid med, samarbeidsforum. Tiltaket eies av Samarbeidsforum i Trøndelag.

Forutsetninger for fellestiltaket «Inkluderende praksiser i barnehager og skoler» (fra vedtaket i november 2022):

* Tiltaket skal samskapes med samarbeidsforum.
* Tiltaket bør utvikles og gjennomføres i samarbeid med regional UH (DMMH, Nord universitet og NTNU).
* Tiltaket skal støtte det lokale arbeidet i partnerskapene.
* Det er frivillig for kompetansenettverkene å delta i tiltaket.
* Tiltaket bygger videre på det eksisterende fellestiltaket i Trøndelag (refleksjonsvertøyet inkluderingsanalysen).

Strategier for konkretisering av fellestiltak (fra felles møte for de involverte UH – miljøene; DMMH, Nord universitet, NTNU og HINN i januar 2022):

* Fellestiltaket bør bygge på det arbeidet som allerede er gjort og ligger til grunn i Rekom og Dekom. Mange kommuner og kompetansenettverk har kommet godt i gang med arbeidet, og det må tas med videre. NOU 2022:13 *Med videre betydning[[7]](#footnote-7)* foreslår at de ulike ordningene slås sammen, og møtet vurderer at det er grunn til å tro at dette forslaget blir realisert fra 2025.
* En forankring med utgangspunkt i Rekom og Dekom vil også kunne gjøre det lettere for enhetene å se ordningene i en sammenheng. Det er allerede gjennomført flere analyser av kompetansebehov og disse analysene kan anvendes og videreutvikles i et inkluderingsperspektiv. Det vil være aktuelt å jobbe grundigere med hva begrepet inkludering betyr. Dette er noe man kan tenke seg at hele laget rundt barnet reflekterer rundt.
* I det videre arbeidet med analyse av kompetansebehov bør man vurdere hvordan barn og elever i større grad blir hørt og involvert.
* Fellestiltaket bør jobbe med å inkludere og styrke PP-tjenesten sin rolle inn mot skole og barnehage. PP-tjenesten har mye kunnskap om barn og elever i sin kommune, slik at de har viktige bidrag i analysearbeid og refleksjoner om tiltaksutvikling.
* På møtet ble det stilt spørsmål om forholdet mellom kompetansenettverkene, kommunene og den enkelte enhet når det gjelder beslutning om å delta i et fellestiltak. Er det kompetansenettverket som tar en avgjørelse for alle kommunene, eller kan enkeltkommuner legge inn i behovsmelding at de ønsker å delta selv om resten av nettverket ikke gjør det?
* Samarbeid mellom UH inn mot regionene kan gi flere gevinster; læring og erfaringsdeling på tvers av UH, men også gi nye UH-bidrag inn i etablerte partnerskap. Det kan også være aktuelt å anvende ressurser som er utviklet ved et fagmiljø ved at dette blir fasilitert av et annet UH-miljø. Et slikt samarbeid vil kreve en arbeidsgruppe der alle fire UH-miljøene deltar sammen.

Samarbeidsforum ga i mars 2023 innspill til det nye fellestiltaket Inkluderende praksis med tanke på organisering og tidsplan. I perioden mai til september 2023 ble det jobbet videre med 3 valgbare spor i fellestiltak og tilbakemeldingene fra Samarbeidsforum. Denne skissen ble sendt på høring, og videre gitt innspill til i gruppearbeid i samarbeidsforum i september 2023. Disse innspillene er tatt inn i videre bearbeiding av fellestiltaket. Det ble også vedtatt at én representant fra PPT deltar i arbeidsgruppen som jobber med utforming av fellestiltak.

1.3 Arbeidsgruppe fellestiltak

Arbeidsgruppen består av følgende deltakere: Tone Dahl (PPT), Mona Reitan Rosenlund (Nord universitet), Camilla Normann Justnes (NTNU), Lars Arild Myhr (HINN/ Sepu), Anne Cathrine Holt (HINN/Sepu), Svein Harald Nygård (Statped) og Jana van der Zwart-Langner (DMMH).

På grunnlag av beskrevne forutsetninger, vår forståelse av vedtaket og datamaterialet fra tilbakemeldingene i Samarbeidsforum, har arbeidsgruppen jobbet ut fra:

* Mål for fellestiltak: praksisutvikling (inkluderende praksiser i barnehager og skoler) som bygger videre på eksisterende tiltak (sammenheng Rekom, Dekom og Kompetanseløftet); komplementære funksjoner i øvrig arbeid; tar hensyn til kapasitet i UH og nettverkene.
* Tilbakemeldinger knyttet til målgruppe, organisering og innhold - ønsket bistand og støtte til ulike faser i arbeidet med utvikling av inkluderende praksiser: utarbeidelse av tiltak, systematikk for implementering og videreutvikling av arbeidet med kompetanseløftet.
* Mål for arbeidsgruppe: utvikling av det faglige innholdet i fellestiltaket, konkretisering av innhold, organisering og målgruppe, samt tidsplaner og innmelding av behov.

I det videre legges det fram en skisse for et konkret fellestiltak for Kompetanseløftet i Trøndelag.

**2. Forslag til tiltak**

Tiltakene i denne skissen tar utgangspunkt i en videreutvikling av det etablerte fellestiltaket i Trøndelag knyttet til refleksjonsverktøyet inkluderingsanalysen[[8]](#footnote-8).

Målet med det nye fellestiltaket er å utvikle praksiser der alle barn og unge opplever å få et godt tilpasset og inkluderende tilbud i barnehage og skole. Alle barn og unge skal få mulighet til utvikling, mestring, lek, læring og trivsel - uavhengig av sine forutsetninger. Dette innebærer at både den allmennpedagogiske og den spesialpedagogiske kompetansen er sentral for å lykkes med det overordnede målet.

Fellestiltaket skal bidra til utvikling av kultur for inkludering og tidlig innsats, kunnskap om og erfaring i praksis, kompetanseheving for å sikre et bedre tilpasset tilbud og redusere store forskjeller mellom tilbudene. Dette innebærer å fremme alle barn og unges opplevelse av inkludering og medvirkning i barnehage og skole og å sikre framdrift etter arbeidet med refleksjonsverktøyet inkluderingsanalysen, eller lignende analyser.

Det vil framgå av beskrivelsen knyttet til de tre ulike sporene hvem som er primærmålgruppe.

Fellestiltaket består av tre valgbare retninger/spor:

1. Oppfrisking og styrking i bruk av refleksjonsverktøyet Inkluderingsanalysen

2. Barnets stemme – for å forstå og utvikle inkluderende praksiser

3. Utviklingsstøtte til lokalt arbeid med inkluderende praksiser

**2.1 SPOR 1**

**Oppfrisking og styrking i bruk av** r**efleksjonsverktøyet Inkluderingsanalysen**

Kommunene har kommet litt ulikt ut med tanke på hvordan de anvender refleksjonsverktøyet Inkluderingsanalysen. Det har kommet fram ønsker om bistand og støtte til å på nytt komme i gang med verktøyet. Dette gis det mulighet for innenfor spor 1. Målgruppen vil primært være ansatte i PP-tjenesten. Andre som har fått erfaring med verktøyet kan også delta. Tiltaket skal altså bygge på eksisterende fellessatsing, og spor 1 vil følges opp av Statped.

Det er et mål at dette tiltaket kan tilbys vår 2024. Siste pulje (4) i fellestiltaket Refleksjonsverktøyet Inkluderingsanalysen ble avsluttet januar 2024, og i desember 2023 ble det avholdt erfaringskonferanse for alle puljene som har deltatt i opplæringen i refleksjonsverktøyet.   
  
Så godt som alle fylkets PP-kontor har deltatt i opplæringen av verktøyet, og har gjort seg erfaringer med å bruke det. I tillegg starter Statped en egen evaluering av refleksjonsverktøyet. Samlet vil dette gi god informasjon om erfaringer med verktøyet.

Statpeds beskrivelse av innhold og organisering av spor 1:

* Statped avholder ett webinar på to forskjellige tidspunkt om refleksjonsverktøyet, våren 2024.
* I webinarene blir det en gjennomgang av nettsiden for refleksjonsverktøyet med innhold.
* Under og etter webinarene er det mulig å stille spørsmål på chat.
* PPT kan i ettertid ta kontakt med Statped for spørsmål/utfordringer de har med å ta i bruk verktøyet.

**2.2 SPOR 2**

**Barnets stemme – for å forstå og utvikle inkluderende praksiser**

Utgangspunkt/bakgrunn/ståsted:

Barn og unge er kompetente, og barns ytringer, både verbale og kroppslige, er verdt å lytte til. Alle barn har en rett til å bli hørt i saker som vedrører dem, uavhengig av alder og forutsetninger, og med barnets beste som grunnleggende hensyn (barnekonvensjonen art. 3 og art. 12, Grunnloven §104 og forvaltningsloven §17). Barnets stemme er i de fleste tilfeller tilgjengelig, men er ofte en ubrukt ressurs for å utvikle inkluderende fellesskap/praksis.

Barn og unge opplever det ofte som meningsfullt å bli lyttet til og ønsker å fortelle om sin hverdag. Det å lytte til barnets og unges stemme kan være en del av en inkluderende praksis i seg selv. Det er også denne prosessen som er det langsiktige målet; der de ansatte lytter til barn og unges stemmer og deltar i felles refleksjon og veiledning om det i etterkant.

Mål:

* Sikre og fremme barnets og unges stemme i arbeidet med inkluderende praksiser med mål om at det blir en del av det daglige arbeidet og fører til praksisendring.
* Styrke eiere/kommunens og fylkeskommunens arbeid med å ivareta barns og unges stemme. Opplæringen skal ta utgangspunkt i kunnskap om barns og unges stemme, verktøy og ferdigheter for å få frem barns og unges stemme, og veiledning knyttet til dette.

Målgruppe:

Alle kompetansenettverk har anledning til å delta. Det er primært rådgivere i PP-tjenesten som får opplæring. Samarbeid med barnehager og skoler vil være en naturlig del av tiltaket.

Opplæring av rådgivere i PP-tjenesten, for PPT sitt arbeid med medvirkning og barnets stemme i respektive virksomheter. PPT skal settes i stand til å veilede videre i de regionale nettverk der PPT hører til.

Tiltaket bør også ses i sammenheng med arbeidet i PPT-ledernettverket om Inkluderende sakkyndighetsarbeid, og tas med videre til hvert enkelt PPT-kontor.

Innhold/Avgrensing:

Et valgbart tiltak på bakgrunn av ståsted etter arbeidet med refleksjonsverktøyet Inkluderingsanalysen, eller andre analyser som viser behov for dette sporet (spor 2). Inkluderingsanalysen identifiserer styrker og svakheter i barnehagers og skolers inkluderende praksiser, fra ansattes perspektiv. Spor 2 er aktuelt for enheter/kompetansenettverk som etter analyser ser at de har behov for å utforske barn og unges opplevelse av inkludering og medvirkning.

Barnets stemme:

Opplæring og veiledning for å få fram barnets stemme relatert til inkludering (f.eks. barnesamtaler – bruk av foreldresamarbeid, andre måter å uttrykke seg, observasjon og dokumentasjon – avhengig av alder og kommunikasjonsmuligheter).

Analyse:

1. Analyse av samtaler med barn og veiledning i refleksjon, med hensikt å identifisere diskrepans/likheter og forskjeller mellom data fra Inkluderingsanalysen eller andre analyser som viser styrker og svakheter i inkluderende praksiser - og barnets stemme.

2) Videre arbeid:

* Veiledning i utvikling av plan/tiltak for endring av praksis ut fra arbeidet i punkt 2 (diskrepansen mellom refleksjonsverktøyet Inkluderingsanalysen og barnet).
* Det kan tenkes at en gjennom arbeidet i punkt 2, ikke finner diskrepans, men likheter. Veiledningen da vil være rettet mot plan/tiltak for vedlikehold og styrking av allerede eksisterende inkluderende praksis.
* Mer analytisk arbeid og veiledning som et tiltak, f.eks. pedagogisk analyse
* Utvikling av en form for systematikk (samt evaluering/dokumentasjon) for å sikre/fremme barnets stemme i det daglige arbeidet med inkluderende praksiser

Format:

* Med utgangspunkt i et valgt område fra refleksjonsverktøyet/andre analyser
* Forberedelse til oppstartssamling: her kan Statped sin e-læring ressurs Barnekonvensjonen[[9]](#footnote-9) eller deler av den (spesifikke moduler) være hensiktsmessig å bruke
* Oppstartssamling: teori, verktøy og tilnærminger, modellering, refleksjon om og forberedelse til praktisk arbeid. Ulike målgrupper: mest fokus på PPT, men også PPT i et samarbeid med barnehage og skole
* Praktisk arbeid ut i barnehager og skoler
* Veiledning/ drøftingsmøter i f.eks. plan for videre arbeid, pedagogisk analyse og kollegaveiledning. Mellomarbeid og veiledning i flere runder etter behov.
* Gjennomføring: fysiske, digitale møter,
* Varighet på 1 år

Etiske dilemmaer:

Forskning med barn om deres liv og skoleliv er verdifull og viktig for samfunnet. Barn er kompetente, men også sårbare. Å forske med barn krever stadige situasjonsspesifikke og omsorgsetiske vurderinger av hvorvidt barnet er interessert i og komfortabel med å snakke med lærere/UH/forskerne eller la seg observere.

Å lytte til barn om deres opplevelse av inkludering vil innebære å studere inkludering som en opplevelse barna har “på godt og vondt”. Å avskjære fokuset til bare å angå barnas/ungdommenes positive (inkluderings) opplevelser i barnehage- og skolehverdagen vil være ensbetydende med å ikke kunne studere deres opplevelser i sin naturlige form; altså på godt og vondt.

Opplysninger om for eksempel ensomhet, mobbing, mistrivsel, utrygge relasjoner til medelever/de andre barna og de ansatte, mangel på̊ anerkjennelse eller mangel på̊ autonomi/medvirkning regnes som særlige kategorier av personopplysninger om helseforhold.

Omfanget av slike sensitive opplysninger vil være avhengig av barnas og ungdommenes situasjon og ønske om å dele. Både UH, lærere og spesialpedagoger må gjøre tiltak for å begrense slike opplysninger hvis de ikke er relevante for prosjektet (eks. omsorgssvikt, straffbare forhold).

Samtidig vil barnas beretninger om utfordrende opplevelser kunne være av stor betydning for lærere og andre ansatte når det kommer til å justere egen praksis - barnas stemmer om slike forhold kan legges til grunn for mer inkluderende praksiser.

**2.3 SPOR 3**

**Utviklingsstøtte til lokalt arbeid med inkluderende praksiser**

Utgangspunkt/bakgrunn/ståsted:

Inkludering i barnehage og skole er et overordnet prinsipp for utvikling av pedagogisk praksis. Utvikling av inkluderende praksiser er derfor helt sentralt i kvalitetsarbeid og kompetanseutvikling i PPT, barnehage og skole.

Analyser av kompetansebehov i PPT, barnehagene og skolene tar videre utgangspunkt i den kunnskapen som barnehagene, skolene og PP-tjenesten har om hvordan barn og elever erfarer inkludering i dag. I dette tiltaket vil det være relevant å bygge videre på det arbeidet som er startet opp gjennom refleksjonsverktøyet Inkluderingsanalysen, og arbeidet med Rekom, Dekom og Kompetanseløftet. Ut fra en vid forståelse, betyr dette at både data fra gjennomført inkluderingsanalyse og annet analysearbeid knyttet til inkludering, kan ligge til grunn.

I Kompetanseløftet knyttes inkludering direkte til pedagogisk praksis, der hensikten er at alle barn og unge skal få realisert sitt potensial for utvikling og læring i et inkluderende felleskap. De analysene som allerede er gjennomført kan utvikles videre ved en analyse av forholdet mellom pedagogisk praksis og barn og elevers erfarte inkludering (Haug, 2014).

Kompetanseutviklingen kan gjennomføres etter prinsippene og fasene i Spiral of inquiry (Timperley, 2018):

* Scanning – Undersøke hvordan inkludering erfares blant barn og elever og ansatte. Dette kan gjøres ved å undersøke ulike kilder.
* Fokusere – Velge ut et avgrenset område av inkludering for grundigere undersøkelse og analyse.
* Utvikle forståelse – Analysere hvordan pedagogisk praksis og undervisning bidrar til inkludering og hvordan barnehagens og skolens praksis kan utvikles.
* Læring – Definere behov og strategi for kompetanseutvikling for å kunne realisere ny praksis.
* Nye handlinger – Konkretisere og gjennomføre nye tiltak og strategier.
* Evaluere – Undersøke utvikling av hvordan barn og elever erfarer inkludering.

Analysearbeidet som er beskrevet i Spiral of Inquiry er basert på forskning knyttet til betydningen av kompetanseutvikling i profesjonsfellesskap. Analysearbeidet i den enkelte barnehage, skole og PPT bør gjennomføres etter kjente prinsipper for utvikling av kollektiv kapasitet. Prinsippene fra nevnte Spiral of Inquiry kan også betraktes som generelt anerkjente prinsipper og kan gjenkjennes i andre modeller som Datateams (Schildkamp, Poortman, & Handelzalts, 2016), Pedagogisk analyse (Nordahl, 2016; Nordahl & Hansen, 2016), School improvement cycle (Bendikson & Meyer, 2022) og ulike former for aksjonsforskning. Her bør man lokalt finne den modellen som man har god erfaring med å bruke fra tidligere utviklingsarbeid.

Formål:

* Styrke PPTs kompetanse i veiledning av barnehagenes og skolenes arbeid med kompetanse-, organisasjons- og kvalitetsutvikling.
* Å realisere inkluderende praksiser i barnehage og skole.

Målgruppe:

Alle kompetansenettverk har anledning til å delta. Det er primært rådgivere i PP-tjenesten som får opplæring. Det bør også legges til rette for at PPT deltar sammen med ledere fra barnehager og skoler.

Format:

* Tiltaket gjennomføres i seks nettverkssamlinger med mellomarbeid
* Tidsramme er halvannet år
* PPT er primær målgruppe, i samarbeid med barnehager / skoler som arbeider systematisk med gjennomføring av et utviklingsarbeid.

Innhold:

Samling 1:

* Forventningsavklaring og gjennomgang av modell for utviklingsarbeid
* Forberede fase 1 «Undersøke hvordan ulike dimensjoner av inkludering erfares blant barn, elever og ansatte.»
* Forberede fase 2 «Velge ut et avgrenset område av inkludering for grundigere undersøkelse og analyse.»
* Kjernekompetanse: Tolkning og analyse av datagrunnlag
* Konkretisering av mellomarbeid

Samling 2:

* Erfaringsdeling og veiledning knyttet til fase 1 og 2
* Forberede fase 3: «Analysere hvordan pedagogisk praksis og undervisning bidrar til inkludering og hvordan praksis kan utvikles.»
* Kjernekompetanse: Analyse av lek- og læringsmiljø
* Konkretisering av mellomarbeid

Samling 3:

* Erfaringsdeling og veiledning fase 3.
* Forberede fase 4: «Definere behov og strategi for kompetanseutvikling for å kunne realisere ny praksis.»
* Kjernekompetanse: Anvendelse av forskningsbasert kunnskap og gjennomføring av kompetanseutvikling.
* Konkretisering av mellomarbeid

Samling 4:

* Erfaringsdeling og veiledning fase 4.
* Forberede fase 5: «Konkretisere og gjennomføre nye tiltak og strategier.»
* Kjernekompetanse: Utvikling av tiltaksplaner og støttesystemer for gjennomføring.
* Konkretisering av mellomarbeid

Samling 5:

* Erfaringsdeling og veiledning fase 5.
* Forberede fase 5: «Undersøke utvikling av hvordan barn og elever erfarer inkludering.»
* Kjernekompetanse: Anvendelse av datagrunnlag og evaluering.
* Konkretisering av mellomarbeid

Samling 6:

* Erfaringsdeling og veiledning fase 6.
* Drøfting av resultater fra utviklingsarbeidet.
* Plan for videreføring av utviklingsarbeidet.
* Drøfting om oppstart av nytt utviklingsarbeid.

**3. Aktuell litteratur**

Barnekonvensjonen. (1989). Konvensjon om barnets rettigheter (20-11-1989). Lovdata. https://lovdata.no/dokument/NL/lov/1999-05-21-30/KAPITTEL\_8#KAPITTEL\_8

Bendikson, L., & Meyer, F. (2022). It's Not Rocket Science-A Guide to the School Improvement Cycle: With Examples from New Zealand and Australian Schools: Stylus Publishing, LLC.

Bergnehr, D. (2019). Barnperspektiv, barns perspektiv och barns aktörskap – en begreppsdiskussion. Nordisk Tidsskrift for Pedagogikk Og Kritikk, Special Issue: «Barneperspektiv», 5, 49–61.

Christensen, P. & James, A. (2017). Research with children. Routledge.

Haug, P. (2014). Inkludering. Oslo: Gyldendal akademisk.

Lund, M.F., Skreland, L.L. & Kampmann, J. (red.), Å forske med og på barn. Kvalitative metoder. Cappelen Damm akademisk.

NESH (2021). Forskningsetiske retningslinjer for samfunnsvitenskap og humaniora. https://www.forskningsetikk.no/retningslinjer/hum-sam/forskningsetiske-retningslinjer-for-samfunnsvitenskap-og-humaniora/

Noddings, N. (2003). Caring. University of California.

Nordahl, T. (2016). Bruk av kartleggingsresultater i skolen. Oslo: Gyldendal.

Nordahl, T., & Hansen, L. S. (2016). Bruk av kartleggingsresultater i forbedringsarbeid. Oslo: Gyldendal akademisk.

Schildkamp, K., Poortman, C. L., & Handelzalts, A. (2016). Data teams for school improvement. School Effectiveness and School Improvement, 27(2), 228-254. doi:10.1080/09243453.2015.1056192

Pellegrini (2013). Observing children in their natural worlds. Psychology Press.

Timperley, H. (2018). Styrken ved professionel læring. Fredrikshavn: Dafolo.

Trondsen, M.V. & Eriksen, S. H, (2019). Mellom deltakelse og beskyttelse:

Aksjonsforskningens mulighetsrom for barn og unge. Norsk sosiologisk tidsskrift, 49 – 65 <https://doi.org/10.18261/issn.2535-2512-2019-01-04>

**Vedlegg 2 Årshjul**  
  
**Årshjul for tilskuddsordningene for lokal kompetanseutvikling 2025**

|  |  |  |  |
| --- | --- | --- | --- |
| **Tidspunkt** | **Skoler, barnehager og PPT** | Kompetansenettverket/UH | Samarbeidsforum |
| Januar |  |  | **08.- 09.01.25**  Fordelingsnøkkel for tilskuddsmidler 2025.  Gjennomgang av forvaltning og saksgang. |
|  | Rapporteringsfrist for UH - fellestiltak og midler til UP1 for 2024 – **15.01.25** (Gjelder Dekom) |  |
| Februar |  | Frist for innsending av kompetansenettverkets beslutningsgrunnlag til samarbeidsforum **– 01.02.25** | Samarbeidsforums medlemmer mottar alle kompetansenettverks beslutningsgrunnlag – medio februar |
| Mars |  |  | **12.-13.03.25**  - eierrepresentantene legger fram nettverkenes beslutningsgrunnlag  - utforme innstilling på grunnlag av nettverkenes beslutningsgrunnlag  - fot i bakken/evaluering av fellestiltaket (pilot) |
| April |  | Tilsagnsbrev fra Statsforvalteren for 2025 – **15.04.25** |  |
|  |  | Før sommerferien – planlegge høsten, men også begynne prosessen med å tenke framover (Merk at alle partnerskap skal ha en langsiktig plan og et årshjul for arbeidet!) |  |
| Juni |  |  | Rapportere på tildelte midler for 2024, frist **15. juni** |
| September |  | Revidere langsiktig plan for nettverket |  |
| September |  | Representantene i samarbeidsforum har ansvar for å invitere med seg de som er innenfor målgruppen for partnerskapsseminaret. | **10.-11.09.25** - gjennomgang av rapportering 2024 – styringsinformasjon  Møte i samarbeidsforum, samt partnerskapsseminar. |
| November |  |  | **11. november** møte i samarbeidsforum, ved behov |
| Oktober-Desember | Eventuelle behovsmeldinger fra eiere til kompetansenettverket  **Frist bestemmes lokalt** |  |  |
| Januar |  |  | **14.-15.01.26**  Fordelingsnøkkel for tilskuddsmidler 2026.  Gjennomgang av forvaltning og saksgang. |

**Vedlegg 5 Oversikt over partnerskap innenfor Kompetanseløftet   
Oppdatert per januar 2025**

|  |  |  |  |
| --- | --- | --- | --- |
| Kompetansenettverk | DMMH | Nord | NTNU/SEPU |
| Ytre Namdal | Lars H. Wettre, Anita Vangstad (Anne-Lise Holmvik) |  |  |
| Indre Namdal | Anne-Lise Holmvik (Anita Vangstad) | Malin Elvseth, Siri J Larsen og Mona R. Rosenlund og Jeanett Pettersen |  |
| Midtre Namdal | Eli Raanes, Berte Bjørngaard og Anne-Lise Holmvik |  |  |
| Innherred | Jana van der Zwart-Langner, Anita Vangstad (Berte Bjørngaard) | Malin Elvseth, Mona R. Rosenlund og  Anne Margrethe Amundsen Steen |  |
| Levanger/Verdal |  | Malin Elvseth |  |
| Værnes | Lars H. Wettre, Anne-Lise Holmvik |  | Mette Meidell og Bodil Svendsen (NTNU) |
| Fosen | Anne-Lise Holmvik, Mari Westerhus, Elisabeth Lehn, Marianne Rien og Ingunn Elder |  | Mette Marit Jensen og Ann Gustavsen (SEPU) |
| Gauldalsregionen | Hege Bergo, Marianne Schram, Berte Bjørngaard (REKOM og kompetanseløftet sees i sammenheng) | Astrid Junker og Malin Elvseth |  |
| Trondheim/Malvik | Jana van der Zwart-Langner, Kathrine R. Tvinnereim, Christine B. Østbø Munch, Therese Marie Ignacio, Berte Bjørngaard og Anne-Lise Holmvik | Jeanett Pettersen og Astrid Junker | Maria Hole-Forsmo, Karoline Giske Sandnes og Kristin V. Maalø (flere er med i tiltak) (NTNU) |
| Trøndelag sørvest | Laila S. Flormælen, Berte Bjørngaard (Anne-Lise Holmvik) | Jeanett Pettersen og Malin Elvseth | Heidi Sandø og Maria Hole-Forsmo (NTNU) |
| Videregående skoler |  |  | Mette Meidell (flere er med i ulike tiltak) |

1. https://lovdata.no/dokument/LTI/forskrift/2020-12-22-3201 [↑](#footnote-ref-1)
2. <https://www.udir.no/kvalitet-og-kompetanse/lokal-kompetanseutvikling/vurdere-behov-tiltak/#a156810> [↑](#footnote-ref-2)
3. ADHD – høyt aktivitetsnivå, konsentrasjon- og oppmerksomhetsproblematikk, Språk- og talevansker, Lese- og skrivevansker, Matematikkvansker, Atferdsvansker, Sammensatte lærevansker, Barn med forsinket språkutvikling og språkvansker (bhg), Sosio-emosjonelle vansker, Autismespekterforstyrrelser, Alvorlig skolefravær, Syns- og audiopedagogikk og ASK. [↑](#footnote-ref-3)
4. Begrepet ansatte dekker også lærlinger/lærekandidater. [↑](#footnote-ref-4)
5. Begrepet elev dekker også lærlinger/lærekandidater [↑](#footnote-ref-5)
6. <https://lovdata.no/dokument/LTI/forskrift/2020-12-22-3201> [↑](#footnote-ref-6)
7. [NOU 2022: 13 - regjeringen.no](https://www.regjeringen.no/no/dokumenter/nou-2022-13/id2929000/) [↑](#footnote-ref-7)
8. [Refleksjonsverktøy for inkluderende praksis | statped.no](https://www.statped.no/sok-tjenester/analyse-inkluderende-praksis/) [↑](#footnote-ref-8)
9. [Barnekonvensjonen | statped.no](https://www.statped.no/laringsressurser/Spesialpedagogikk/barnekonvensjonen/?_t_id=ZNKLkt-du7B8GX5Ax1Gv-Q%3d%3d&_t_uuid=_JPd5yPWRTCFFarHUUQLFQ&_t_q=Barnekonvensjonen&_t_tags=language%3ano%2csiteid%3aef3d3fed-6956-4012-9794-e10aef7f5655%2candquerymatch&_t_hit.id=Statped_ContentTypes_Pages_LaringsressursPage/_80e0bb70-af39-46b6-9079-0c05352966fc_no&_t_hit.pos=1) [↑](#footnote-ref-9)